6 โครงการในอนาคต

บริษัทมุ่งมั่นที่จะพัฒนาการให้บริการอย่างต่อเนื่องด้วยการลงทุนในโครงการต่าง ๆ
เพื่อเพิ่มศักยภาพในการให้บริการและพัฒนารูปแบบการให้บริการแบบใหม่ให้สอดคล้องกับเทคโนโลยีที่พัฒนาไปอย่างรวดเร็ว

โครงการขยายโครงข่ายการให้บริการทั้งในด้านพื้นที่การให้บริการ (Coverage) ด้านการรองรับปริมาณการใช้งานของลูกค้า (Capacity) และการส่งข้อมูลผ่านเครือข่าย EDGE อีกทั้งการพัฒนาคุณภาพของโครงข่าย

จากการขยายตัวของจำนวนลูกค้าและการเติบโตของปริมาณการใช้งาน
การพัฒนาโครงข่ายด้านความสามารถในการรองรับลูกค้าได้อย่างเหมาะสมและสอดคล้องกับแนวโน้มของปริมาณความต้องการในการใช้บริการจึงเป็นปัจจัยสำคัญในการขยายฐานรายได้ของบริษัทในอนาคต
บริษัทจึงตัดสินใจขยายการลงทุนพัฒนาโครงข่ายด้านความสามารถในการรองรับลูกค้าเพิ่มขึ้นทั้งนี้
ในปี 2551 บริษัทได้ขยายสถานีฐานจำนวน 1,535 สถานี ทำให้ ณ วันที่ 31 ธันวาคม 2551
บริษัทมีจำนวนสถานีฐานรวมทั้งสิ้นจำนวน 9,701 สถานี

บริษัทจะทำการติดตั้งสถานีฐานแห่งใหม่เพิ่มเติมเพื่อพัฒนาคุณภาพสัญญาณสำหรับพื้นที่การให้บริการในปัจจุบันอย่างต่อเนื่อง
รวมทั้งขยายพื้นที่การให้บริการให้ครอบคลุมพื้นที่เพิ่มเติมโดยเฉพาะภายในอาคาร

โครงการพัฒนารูปแบบการบริการเสริม (VAS) ผ่านทางบริษัทย่อย

บริษัทได้ลงทุนในบริษัท เพย์สบาย จำกัด บริษัท ครีเอ้ จำกัด และบริษัท แฟต ดีกรี จำกัด
เพื่อรองรับการให้บริการเสริมต่าง ๆ
ที่มีการขยายตัวอย่างรวดเร็วเนื่องจากมีการใช้บริการเพิ่มมากขึ้น
สำหรับในอนาคตหลังจากการลงทุนในบริษัทย่อยเหล่านี้แล้ว บริษัทจะพัฒนา content ต่าง ๆ
ให้มีความหลากหลายมากขึ้น รวมถึงอาจพิจารณาลงทุนในบริษัทอื่น ๆ ที่มีจุดแข็งด้านการพัฒนา
content ที่ได้รับความนิยมจากผู้ใช้บริการ

โครงการให้บริการโทรศัพท์เคลื่อนที่ระบบ 3G

เพื่อเป็นการสร้างความเชื่อมั่นให้กับแบรนด์สินค้าและยังเป็นการสร้างรายได้เพิ่มเพื่อชดเชย ARPU
ที่ลดต่ำลง เนื่องจากการอิ่มตัวของบริการสื่อสารแบบเสียง (Voice Service)
ผู้ประกอบการธุรกิจโทรศัพท์เคลื่อนที่จึงได้คิดรูปแบบการให้บริการการสื่อสารไร้สายรูปแบบใหม่ขึ้น
โดยการพัฒนาเครือข่ายโทรศัพท์เคลื่อนที่เป็นระบบ 3G
เพื่อรองรับบริการการสื่อสารข้อมูลแบบไม่ใช้เสียง (Non-Voice Communication)
พร้อมกับการวางแผนธุรกิจ แผนปฏิบัติการทางวิศวกรรม การตลาด
และแผนการลงทุนเพื่อสร้างกระแสความต้องการให้กับฐานลูกค้าผู้ใช้บริการที่มีอยู่เดิม
พร้อมกับผลักดันให้เกิดบริการรูปแบบใหม่ ไม่ว่าจะเป็นการรับส่งข้อมูลแบบ MMS (Multimedia
Messaging Service) รวมถึงบริการท่องโลกอินเตอร์เน็ตไร้สายผ่านอุปกรณ์สื่อสารรุ่นใหม่
ซึ่งมีทั้งที่เป็นโทรศัพท์เคลื่อนที่ทั่ว ๆ ไป อุปกรณ์ไร้สายประเภท PDA (Personal Digital
Assistant) และโทรศัพท์เคลื่อนที่อัจฉริยะ (Smart Phone)

บริษัทได้ร่วมมือกับ กสท และบริษัท อีริคสัน (ประเทศไทย) จำกัด ในการทดสอบระบบโมบายล์
อินเตอร์เน็ต บรอดแบนด์ผ่านโครงข่ายโทรศัพท์เคลื่อนที่คลื่นความถี่ 850 เมกะเฮิรตซ์
ด้วยเทคโนโลยีเอชเอสดีพีเอในพื้นที่เขตจังหวัดมหาสารคาม ซึ่งผลการทดสอบระบบเป็นที่น่าพอใจ
โดยอัตราความเร็วในการดาวน์โหลดข้อมูลสูงสุด (Peak Speed) อยู่ที่ 5 เมกะบิตต่อวินาที
สำหรับความเร็วการอัพโหลดข้อมูลอยู่ที่ระดับความเร็วสูงสุด (Peak Speed) 1-1.4
เมกะบิตต่อวินาที
ซึ่งปัจจุบันบริษัทรอความชัดเจนในประเด็นด้านกฎหมายที่เกี่ยวข้องกับการให้บริการโทรศัพท์เคลื่อนที่ระบบ
3G ภายใต้สัญญาร่วมการงาน โดยงบประมาณการลงทุนนั้นขึ้นอยู่กับเงื่อนไข
ค่าธรรมเนียมและกฎระเบียบข้อบังคับในการขอรับใบอนุญาตการให้บริการโทรศัพท์เคลื่อนที่ระบบ 3G
บนคลื่นความถี่ย่าน 2.1 กิกะเฮิรตซ์ ของ กทช. ด้วย ทั้งนี้
เพื่อหลีกเลี่ยงปัญหาเรื่องการลงทุนที่ซับซ้อน

ในเดือนกุมภาพันธ์ 2552 กทช. มีมติอนุมัติใช้วิธีการประมูล (อ๊อกชั่น)
เพื่อจัดสรรใบอนุญาตคลื่นความถี่ใหม่ 2.1 กิกะเฮิรตซ์
และใบอนุญาตให้บริการโทรศัพท์เคลื่อนที่ใหม่ระบบ 3G ซึ่งขณะนี้ กทช.
กำลังดำเนินการจ้างที่ปรึกษาเพื่อศึกษาวิธีการประมูล กระบวนการ และระยะเวลาในการประมูล
ซึ่งครอบคลุมประเด็นหลัก เช่น จำนวนใบอนุญาต ระยะเวลาในการอนุญาต
แผนการลงทุนของผู้ขอรับใบอนุญาต วิธีการชำระเงินการประมูล และต้นทุนการกำกับดูแล เช่น
ค่าธรรมเนียมใบอนุญาต ค่าเลขหมาย และค่ายูเอสโอ
เพื่อให้ผู้เข้าร่วมประมูลใช้ประกอบการตัดสินใจ
ขณะนี้บริษัทยังไม่สามารถคาดการณ์ช่วงเวลาการเปิดให้ผู้สนใจเข้าร่วมประมูล
แต่บริษัทมีความสนใจที่จะพิจารณาขอรับใบอนุญาตดังกล่าวโดยจะต้องศึกษารายละเอียดที่เกี่ยวข้องทั้งหมดก่อนเพื่อประกอบการตัดสินใจ